14. ΣΥΝΤΑΚΤΙΚΗ ΠΡΑΞΙΣ υπ’ αριθ.5 της 30/30 Ιαν. 1974 (ΦΕΚ Α΄27) Περί εκδικάσεως ποινικών αδικημάτων τελεσθέντων υπό μελών της Κυβερνήσεως και Υφυπουργών. Άρθρ.1.-Μέχρι συγκροτήσεως εις Σώμα της πρώτης κατά τας διατάξεις του Συντάγματος εκλεγησομένης Βουλής, αναστέλλεται η ισχύς του άρθρ.94 του Συντάγματος και των άρθρ.9 εώς και 47 του Ν.Δ.802/1971 «πέρι ευθύνης των μελών της Κυβερνήσεως και των Υφυπουργών». Άρθρ.2.-Ποινικά αδικήματα, προβλεπόμενα υπό των ειδικών περί ευθύνης των μελών της Κυβερνήσεως και των Υφυπουργών νόμων, τελεσθέντα ή τελεσθησόμενα μέχρι της κατά το προηγούμενον άρθρον συγκροτήσεως της Βουλής, υπάγονται εις την αρμοδιότητα των κατά τόπους Εκτάκτων Στρατιωτικών Δικαστηρίων, ανακρίνονται δε και εκδικάζονται κατά τας περί αυτών εκάστοτε ισχυούσας διατάξεις. Μετά την  άρσιν της εφαρμογής του νόμου περί καταστάσεως πολιορκίας υπάγονται εις την αρμοδιότητα Ειδικού Δικαστηρίου, το οποίον, προεδρευόμενον υπό του Προέδρου του Αρείου Πάγου, συγκροτείται εκ δώδεκα μελών, κληρουμένων υπό του Προέδρου του Αρείου Πάγου, εν δημοσία συνεδριάσει του Δικαστηρίου τούτου, εξ απάντων των προ της κατηγορίας διωρισμένων Αρεοπαγιτών και Προέδρων Εφετών. Δια Ν.Δ/τος καθορίζονται τα της λειτουργίας του Ειδικού Δικαστηρίου, της παρ’αυτώ κατηγορούσης Αρχής, της διαδικασίας ανακρίσεως και εκδικάσεως και πάσα αναγκαία λεπτομέρεια. Άρθρ.3.-Μετά το πέρας της προανακρίσεως επί των ανωτέρω αδικημάτων, ο διατάξας την προανάκρισιν υποβάλλει αντίγραφον του πορίσματος εις την Γραμματείαν του Υπουργικού Συμβουλίου μετά της σχηματισθείσης δικογραφίας. Το Υπουργικό Συμβούλιο, μετ’ εισήγησιν του Υπουργού Δικαιοσύνης, αποφασίζει περί της περαιτέρω συνεχίσεως ή της οριστικής παύσεως της ποινικής διώξεως. Άρθρ.4.-Αι διατάξεις των παρ.1 και 2 του άρθρ.1 του Νομ.1608/1950 «πέρι αυξήσεως των ποινών των προβλεπομένων δια του καταχραστάς του Δημοσίου», κατισχύουν πάσης διατάξεως απειλούσης ποινάς ηλαττωμένας έναντι των υπ’ αυτών απειλουμένων δια ποινικά αδικήματα, προβλεπόμενα υπό των εις τας ανωτέρω παραγράφους απαριθμουμένων άρθρων του Ποινικού Κώδικος, ως και υπό των άρθρ.235,236,258,259, και 261 του αυτού Κώδικος. Άρθρ.5.-Αι διατάξεις της παρούσης έχουν εφαρμογήν και επί παντός συμμετόχου εις ποινικά αδικήματα, περί ων αι ανωτέρω διατάξεις, πραχθέντα υπό μέλους της Κυβερνήσεως ή Υφυπουργού, ως και επί παντός αυτουργού οιωνδήποτε ποινικών αδικημάτων, εις τα οποία συμμέτοχος καθ’ οιονδήποτε τρόπον είναι μέλος της Κυβερνήσεως ή Υφυπουργός, ενεργήσας κατ’ εκμετάλευσιν της ιδιότητος ταύτης. Άρθρ.6.-Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως. 